CELEX: 22021A0408(01)
Language: mt
Date: 2021-03-04 00:00:00
Title: Protokoll għall-Ftehim ta’ Assoċjazzjoni interim Ewro-Mediterranju dwar kummerċ u kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra, dwar Ftehim Qafas bejn l-Unjoni Ewropea u l-Awtorità Palestinjana tax-Xatt tal-Punent u l-Medda ta’ Gaża dwar il-prinċipji ġenerali għall-parteċipazzjoni tagħha fil-programmi tal-Unjoni

8.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 121/3
               
            
         PROTOKOLL GĦALL-FTEHIM TA’ ASSOĊJAZZJONI INTERIM EWRO-MEDITERRANJU DWAR KUMMERĊ U KOOPERAZZJONI BEJN IL-KOMUNITÀ EWROPEA, MINN NAĦA WAĦDA, U L-ORGANIZZAZZJONI GĦAL-LIBERAZZJONI TAL-PALESTINA (PLO) GĦALL-BENEFIĊĊJU TAL-AWTORITÀ PALESTINJANA TAX-XATT TAL-PUNENT U L-MEDDA TA’ GAŻA, MIN-NAĦA L-OĦRA, DWAR FTEHIM QAFAS BEJN L-UNJONI EWROPEA U L-AWTORITÀ PALESTINJANA TAX-XATT TAL-PUNENT U L-MEDDA TA’ GAŻA DWAR IL-PRINĊIPJI ĠENERALI GĦALL-PARTEĊIPAZZJONI TAGĦHA FIL-PROGRAMMI TAL-UNJONI
         L-UNJONI EWROPEA, minn hawn ‘il quddiem imsejħa “l-Unjoni”,
         minn naħa waħda, u
         l-Awtorità Palestinjana tax-Xatt tal-Punent u l-Medda ta’ Gaża, minn hawn ’il quddiem imsejħa “l-Awtorità Palestinjana”,
         min-naħa l-oħra,
         minn hawn ’il quddiem imsejħin “il-Partijiet”,
         Billi:
         
                     (1)
                  
                  
                     Il-Ftehim ta’ Assoċjazzjoni Interim Ewro-Mediterranju dwar kummerċ u kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta' Gaża, min-naħa l-oħra (1) (il-“Ftehim ta’ Assoċjazzjoni Interim”) ġie ffirmat fl-24 ta’ Frar 1997 u daħal fis-seħħ fl-1 ta’ Lulju 1997.
                  
               
                     (2)
                  
                  
                     Il-Kunsill Ewropew tas-17 u t-18 ta’ Ġunju 2004 laqa’ b’mod favorevoli l-proposti tal-Kummissjoni Ewropea għal Politika Ewropea tal-Viċinat (PEV) u approva l-konklużjonijiet tal-Kunsill tal-14 ta’ Ġunju 2004.
                  
               
                     (3)
                  
                  
                     Il-Kunsill ripetutament adotta konklużjonijiet favur din il-politika.
                  
               
                     (4)
                  
                  
                     Fil-5 ta’ Marzu 2007, il-Kunsill esprima appoġġ għall-approċċ ġenerali u globali, deskritt fil-komunikazzjoni tal-Kummissjoni Ewropea tal-4 ta’ Diċembru 2006, sabiex l-imsieħba tal-PEV jipparteċipaw fl-aġenziji Komunitarji u l-programmi Komunitarji fuq il-merti tagħhom u fejn hekk jippermettu l-bażijiet ġuridiċi.
                  
               
                     (5)
                  
                  
                     L-Awtorità Palestinjana esprimiet ix-xewqa tagħha li tipparteċipa f’għadd ta’ programmi tal-Unjoni.
                  
               
                     (6)
                  
                  
                     Jenħtieġ li t-termini u l-kondizzjonijiet speċifiċi fir-rigward tal-parteċipazzjoni tal-Awtorità Palestinjana f’kull programm tal-Unjoni, b’mod partikolari l-kontribuzzjoni finanzjarja kif ukoll l-proċeduri ta’ rapportar u ta’ evalwazzjoni, jiġu ddeterminati f’memorandum ta’ qbil bejn il-Kummissjoni Ewropea u l-awtoritajiet kompetenti tal-Awtorità Palestinjana,
                  
               FTIEHMU KIF ĠEJ:
         
            Artikolu 1
            L-Awtorità Palestinjana għandha titħalla tipparteċipa fil-programmi tal-Unjoni attwali u futuri kollha miftuħa għall-parteċipazzjoni tal-Awtorità Palestinjana skont l-atti legali li jadottaw dawk il-programmi.
         
         
            Artikolu 2
            L-Awtorità Palestinjana għandha tikkontribwixxi finanzjarjament għall-baġit ġenerali tal-Unjoni fejn jikkorrispondi għall-programmi speċifiċi tal-Unjoni li fihom hija tipparteċipa.
         
         
            Artikolu 3
            Ir-rappreżentanti tal-Awtorità Palestinjana għandhom jitħallew jieħdu sehem, bħala osservaturi u għall-punti li jikkonċernaw lill-Awtorità Palestinjana, fil-kumitati tal-ġestjoni responsabbli li jimmonitorjaw il-programmi tal-Unjoni li għalihom tikkontribwixxi finanzjarjament l-Awtorità Palestinjana.
         
         
            Artikolu 4
            Il-proġetti u inizjattivi mressqa minn parteċipanti mill-Awtorità Palestinjana għandhom, kemm jista’ jkun, ikunu soġġetti għall-istess kondizzjonijiet, regoli u proċeduri li jappartjenu għall-programmi kkonċernati tal-Unjoni kif huma applikati lill-Istati Membri.
         
         
            Artikolu 5
            It-termini u l-kondizzjonijiet speċifiċi li jirrigwardaw il-parteċipazzjoni tal-Awtorità Palestinjana f’kull programm tal-Unjoni, b’mod partikolari l-kontribuzzjonijiet finanzjarji li jkollhom jitħallsu mill-Awtorità Palestinjana kif ukoll il-proċeduri ta’ rapportar u ta’ evalwazzjoni, għandhom jiġu ddeterminati f’memorandum ta’ qbil bejn il-Kummissjoni Ewropea u l-awtoritajiet kompetenti tal-Awtorità Palestinjana abbażi tal-kriterji stabbiliti mill-programmi kkonċernati tal-Unjoni.
            Jekk l-Awtorità Palestinjana tapplika għall-assistenza esterna tal-Unjoni biex tipparteċipa fi programm tal-Unjoni partikolari abbażi tar-Regolament (UE) Nru 232/2014 tal-Parlament Ewropew u tal-Kunsill (2) jew skont kwalunkwe Regolament simili li jipprovdi għall-assistenza esterna tal-Unjoni lill-Awtorità Palestinjana li jiġi adottat fil-futur, il-kundizzjonijiet li jirregolaw l-użu mill-Awtorità Palestinjana ta' tali assistenza għandhom jiġu determinati fi ftehim ta’ finanzjament f'konformità mar-Regolament (KE) Nru 232/2014.
         
         
            Artikolu 6
            Kull memorandum ta’ qbil konkluż skont l-Artikolu 5 għandu jistipula, skont ir-Regolament (UE, Euratom) 2018/1046 tal-Parlament Ewropew u tal-Kunsill (3), li l-kontroll finanzjarju, l-awditjar jew verifiki oħra, inklużi investigazzjonijiet amministrattivi, għandhom isiru minn, jew taħt l-awtorità ta', il-Kummissjoni Ewropea, l-Uffiċċju Ewropew Kontra l-Frodi u l-Qorti tal-Awdituri.
            Għandhom jiġu adottati dispożizzjonijiet dettaljati dwar il-kontroll finanzjarju u l-awditjar, investigazzjonijiet amministrattivi, l-irkupru, penali finanzjarji u sanzjonijiet amministrattivi oħra, li jagħtu lill-Kummissjoni Ewropea, lill-Uffiċċju Ewropew ta’ Kontra l-Frodi u lill-Qorti tal-Awdituri setgħat li jkunu ekwivalenti għas-setgħat tagħhom fir-rigward tal-benefiċjarji jew tal-kuntratturi stabbiliti fl-Unjoni.
         
         
            Artikolu 7
            Dan il-Protokoll għandu japplika għall-perjodu li fih ikun fis-seħħ il-Ftehim ta’ Assoċjazzjoni Interim.
            Dan il-Protokoll għandu jiġi ffirmat u approvat mill-Partijiet f’konformità mal-proċeduri rispettivi tagħhom.
            Kull Parti tista’ tiddenunzja dan il-Protokoll permezz ta’ notifika bil-miktub lill-Parti l-oħra. Dan il-Protokoll għandu jieqaf japplika sitt xhur wara d-data ta’ tali notifika.
            It-terminazzjoni ta’ dan il-Protokoll konsegwenti għal denunzja minn xi waħda mill-Partijiet ma għandu jkollha l-ebda influwenza fuq il-verifiki u l-kontrolli li għandhom isiru, fejn meħtieġ, taħt l-Artikoli 5 u 6.
         
         
            Artikolu 8
            Mhux aktar tard minn tliet snin wara d-data tad-dħul fis-seħħ ta’ dan il-Protokoll, u sussegwentement kull tliet snin, il-Partijiet jistgħu jirrevedu l-implimentazzjoni ta' dan il-Protokoll abbażi tal-parteċipazzjoni effettiva tal-Awtorità Palestinjana fi programmi tal-Unjoni.
         
         
            Artikolu 9
            Dan il-Ftehim għandu japplika, minn naħa waħda, għat-territorji li fihom huwa applikat it-Trattat dwar il-Funzjonament tal-Unjoni Ewropea u taħt il-kundizzjonijiet stabbiliti f’dak it-Trattat, u, min-naħa l-oħra, għat-territorju tax-Xatt tal-Punent u l-Medda ta’ Gaża.
         
         
            Artikolu 10
            Dan il-Protokoll għandu jidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin permezz ta’ mezzi diplomatiċi dwar it-tlestija tal-proċeduri meħtieġa għal dan l-għan.
            Sa meta jidħol fis-seħħ, il-Partijiet jaqblu li japplikaw il-Protokoll provviżorjament mid-data tal-iffirmar tiegħu, soġġett għall-konklużjoni tiegħu f’data aktar tard.
         
         
            Artikolu 11
            Dan il-Protokoll għandu jkun parti integrali mill-Ftehim ta’ Assoċjazzjoni Interim.
         
         
            Artikolu 12
            Dan il-Ftehim huwa mfassal f'żewġ eżemplari fil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Kroata, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Taljana, Ungeriża, Żvediża u Għarbija, u kull wieħed minn dawn it-testi huwa ugwalment awtentiku.
         
         
            
               
            
               
            
                
            
         
         
            (1)  ĠU L 187, 16.7.1997, p. 3.
         
            (2)  Ir-Regolament (UE) Nru 232/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi Strument Ewropew tal-Viċinat (ĠU L 77, 15.3.2014, p. 27).
         
            (3)  Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).